15 कारोबारियों के यहां सर्वे पूरा, 2.57 करोड़ की अघोषित आय उजागर
जोधपुरमुख्य आयकर आयुक्त क्षेत्राधिकार में अब तक की सबसे विस्तृत कार्यवाही के तहत शुक्रवार को शुरू हुई 16 कारोबारियों के यहां सर्वे की कार्रवाई में से शनिवार तक 15 जगहों पर पूरी हो गई। इनमें 2 करोड़ 57 लाख रुपए की अघोषित आय उजागर हुई है।
उल्लेखनीय है कि शुक्रवार को जोधपुर, जालोर, बाड़मेर, जैसलमेर, सिरोही, नागौर सहित छह जिलों में प्रधान आयकर आयुक्त एसके सिंह के निर्देशन में आयकर विभाग की अलग-अलग टीमों ने 16 प्रतिष्ठानों पर सर्वे की कार्यवाही शुरू की थी। संयुक्त आयकर आयुक्त की अगुवाई में हुए इन सर्वे में इनमें किराणा, कपड़ा सहित अन्य श्रेणी के 15 कारोबारियों ने 2.75 करोड़ की राशि सरेंडर की। इसमें से प्रधानमंत्री गरीब कल्याण योजना के तहत 1.62 करोड़ रुपए शेष 95 लाख रुपए अन्य श्रेणी में सरेंडर हुए।
वहीं, नागौर के मकराना में मार्बल कारोबारी के यहां दस्तावेजों की पड़ताल दूसरे दिन भी जारी रही। जैसलमेर से माउंट आबू तक एक साथ आयकर विभाग के सर्वे से सभी जिलों के व्यापारी वर्ग में चर्चा का विषय बनी रही। सूत्रों के अनुसार अब तक आयकर विभाग के नोटिस का जवाब नहीं देने वाले कई कारोबारियों ने जल्द से जल्द नोटबंदी के बाद जमा करवाई गई राशि का हिसाब-किताब बनाकर विभाग को भेजने की कवायद भी शुरू कर दी है।
hin_Deva hin_Deva hin_Deva hin_Deva